70.

Euroopan tietosuojavaltuutetun huomautuksissa keskitytään seuraaviin seikkoihin: — Internetpolitiikasta käytävissä keskusteluissa pitäisi ottaa huomioon yksityisyyttä ja tietosuojaa koskevien perusoikeuksien luonne. Nämä oikeudet ovat käyttäjien verkkovuorovaikutuksen perustana, ja niitä pitäisi suojata sekä verkossa että verkon ulkopuolella. — Internetin hallinnosta käytäviin keskusteluihin on asetettava etusijalle yksityisyyttä ja tietosuojaa koskevat kysymykset. — Internetin hallintoa koskevan monenvälisen lähestymistavan puitteissa Euroopan tietosuojavaltuutettu tukee toimenpiteitä, joilla varmistetaan laaja sidosryhmäedustus, mukaan lukien tietosuojaviranomaisten roolin tunnustaminen tietosuojasääntöjen täytäntöönpanon yhdenmukaisuuden parantamisessa maailmanlaajuisesti. — Euroopan tietosuojavaltuutettu suhtautuu myönteisesti siihen, että komissio on sitoutunut edistämään keskeisen lainsäädännön, erityisesti ehdotetun yleisen tietosuoja-asetuksen, pikaista hyväksymistä. Internetin hallinnon uudistukseen olisi sisällytettävä rekisteröityjen oikeuksien vahvistaminen ja tietojen poistamista koskeva oikeus. — Komission olisi edistettävä laaja-alaista lähestymistapaa internetin hallintoon ja varmistettava henkilötietojen käsittelyn turvallisuus. Kehotamme komissiota toteuttamaan toimia, joilla helpotetaan turvallisuutta koskevien toimintalinjojen globaalia koordinointia, sillä näihin toimintalinjoihin sisältyvät ristiriidat vaarantavat sekä turvallisuuden että tietosuojan. — Euroopan tietosuojavaltuutettu on tyytyväinen komission viittaukseen teknisen suunnittelun ja tietosuojan väliseen tiiviiseen suhteeseen. Euroopan tietosuojavaltuutettu kannustaa komissiota edistämään optimaalisten tietosuojanormien sisällyttämistä tekniikkaan suunnittelun varhaisessa vaiheessa (sisäänrakennettu tietosuoja ja oletusarvoinen tietosuoja) — Verkon neutraliteetin osalta Euroopan tietosuojavaltuutettu suosittelee painokkaasti – rajoittamatta kuitenkaan parhaillaan käytävää keskustelua verkon neutraalisuudesta – että lopullisessa ratkaisussa pitäisi saavuttaa laaja yksimielisyys sovellettavista periaatteista ja tarpeesta ottaa käyttöön riittävät suojatoimet käyttäjien ja heidän oikeuksiensa suojaamiseksi. — Euroopan tietosuojavaltuutettu tukee komission pyrkimyksiä ratkaista pikaisesti internetin yhteydessä usein esiin tulevia lainsäädäntöristiriitoja, jotka vaarantavat käyttäjien yksityisyyttä ja tietosuojaa koskevat oikeudet. Euroopan tietosuojavaltuutettu ehdottaa myös, että toimivaltaristiriitoja koskevissa tapauksissa kuluttajille annetaan täydentäviä ja tarkempia tietoja tietosuojalainsäädännöstä ja heitä koskevien tietojen käsittelyyn sovellettavista suojatoimista. — Euroopan tietosuojavaltuutettu pyytää komissiota ja muita yksityisiä ja julkisia sidosryhmiä toteuttamaan entistä tehokkaampia toimia kansainvälisen yhteistyön vahvistamiseksi tietosuojan alalla ja yleisten teknisten normien ja tietosuojanormien lähentämiseksi. — Euroopan tietosuojavaltuutettu odottaa, että komissio osoittaa johtajuutta ja edistää keskusteluja internetin uudesta hallintomallista. Euroopan tietosuojavaltuutettu kannustaa komissiota erityisesti edistämään EU:n tietosuojanormeja ja rohkaisemaan kolmansia maita hyväksymään asiaa koskevat kansainväliset tietosuojanormit. Euroopan tietosuojavaltuutettu tukee myös sellaisen kansainvälisen säädöksen antamista, jossa vaaditaan tiedustelu- ja lainvalvontaelimiä noudattamaan tietosuojanormeja.